C 492/6

Publicarea unei modificări standard aprobate a caietului de sarcini al unei denumiri de origine protejate sau al unei indicații geografice protejate din sectorul produselor agricole și alimentare, menționată la articolul 6b alineatele (2) și (3) din Regulamentul delegat (UE) nr. 664/2014 al Comisiei

(2022/C 492/04)

Prezenta comunicare este publicată în conformitate cu articolul 6b alineatul (5) din Regulamentul delegat (UE) nr. 664/2014 al Comisiei (1).

Comunicarea aprobării unei modificări standard a caietului de sarcini al unei denumiri de origine protejate sau al unei indicații geografice protejate originare dintr-un stat membru [Regulamentul (UE) nr. 1151/2012]

„Volailles du Maine”

Nr. UE: PGI-FR-0148-AM01- 28.9.2022

DOP ( ) IGP (X)

1. Denumirea produsului

„Volailles du Maine”

2. Statul membru căruia îi aparține aria geografică

Franța

3. Autoritatea din statul membru care comunică modificarea standard

Institut national de l’origine et de la qualité (INAO) - (Institutul național pentru origine și calitate) Arborial – 12, rue Rol-Tanguy TSA 30003 – 93555 Montreuil Cedex Tel. +33 173303800 Fax +33 173303804 E-mail: info@inao.gouv.fr

4. Descrierea modificării (modificărilor) aprobate

Modificările caietului de sarcini sunt descrise mai jos și se referă la următoarele rubrici:

Rubrica „Descrierea produsului”

Pentru produsele cu IGP, modificarea prevede producția următoarelor specii suplimentare:

— Pui galben,

— Pui negru,

— Pui de 100 de zile,

— Bibilică,

— Clapon și clapon mic,

— Puicuță îngrășată,

— Rață,

— Gâscă,

— Găină

Grupul solicitant produce aceste specii în aria geografică de mulți ani.

La informațiile din rubrică se adaugă criterii de conformitate și o descriere organoleptică pentru fiecare specie sau produs.

Domeniul de aplicare al caietului de sarcini a fost extins pentru a include organele comestibile. Organele în cauză sunt ficatul, pipota și inima. Sunt permise numai cele prelevate din carcasele de păsări de curte selectate pentru IGP. A fost adăugată o listă a criteriilor de selecție și a metodei de comercializare (păstrarea integrității, culoare omogenă, comercializare în stare proaspătă sau congelată).

Rubrica „Metoda de producție”

Ca urmare a adăugării a numeroase specii în caietul de sarcini, metoda de producție a fost completată în mod substanțial. Aceasta este împărțită în 2 părți, prima parte fiind dedicată păsărilor de curte pentru carne, iar a doua parte găinilor ouătoare.

Subrubrica 5.1 și 5.5 „Tulpini utilizate”

Se elimină cerința ca 90 % din viitoarele păsări reproducătoare din specia Gallus să se nască și să fie crescute în zonă: acumularea stațiilor de incubație și specializarea acestora nu permit crescătorilor să se aprovizioneze numai în aria geografică. În plus, a fost adăugat un tabel de sinteză privind fenotipul pentru fiecare specie. În cazul păsărilor de curte pentru carne, toate tulpinile se dezvoltă încet și sunt adaptate la o perioadă de creștere lungă și la creșterea pe pășuni, în aer liber. În cazul găinilor, tulpinile sunt rustice și adaptate la creșterea în aer liber.

Subrubrica 5.2 și 5.6 „Metoda de creștere”

Mențiunea „în aer liber - cu libertate de mișcare” vine în completarea metodei de creștere „în aer liber în mod tradițional” prevăzută în caietul de sarcini în vigoare. Au fost adăugate modalitățile de acces la pășuni: de la ora 9 dimineața până la lăsarea nopții, în cazul păsărilor de curte pentru carne, de la ora 11 dimineața până la lăsarea nopții, în cazul găinilor ouătoare. De asemenea, a fost adăugat un tabel care sintetizează vârsta maximă de acces la pășuni și durata minimă de creștere pentru fiecare specie.

Subrubrica 5.3.1 și 5.7.1 „Baterii”

Prezenta secțiune a fost completată. În primul rând, toate păsările de curte pentru carne și găinile trebuie să fie crescute într-o baterie fixă, în care să se regăsească doar o singură specie. În al doilea rând, sunt prezentate mai detaliat criteriile specifice pentru amenajarea bateriilor în funcție de specie.

Pentru păsările de curte pentru carne:

Se stabilește suprafața totală utilizabilă a bateriilor avicole pe loc individual, pentru a limita dimensiunea exploatațiilor (1 600 m2). Se indică ulterior suprafața maximă per baterie (480m2), cu excepția curcilor și gâștelor (500 m2). Este prezentat un tabel care stabilește lățimea și înălțimea trapelor de ieșire în conformitate cu metoda de creștere, „în aer liber în mod tradițional” (minimum 0,35 m) sau „în aer liber - cu libertate de mișcare” (minimum 0,40 m). În fața trapelor de ieșire trebuie amplasat un pavaj cu lățimea de cel puțin un metru. Este obligatorie instalarea de stinghii pentru pui și bibilici. Acestea au o lungime de 10 metri liniari la 100 m2 de baterie și sunt furnizate păsărilor de curte cel târziu la vârsta de 4 săptămâni.

Pentru a completa rubrica, se prezintă un tabel care indică densitatea maximă a animalelor per baterie:

Numărul maxim de animale/m2 în baterie Pui 11 Bibilică 13 Curcă 6,25 (10 până la 7 săptămâni) Rață 10 – femele / 8 – masculi Gâscă 5 (10 până la 6 săptămâni)

Pentru găini :

Se stabilește o vârstă maximă de primire a puicuțelor (22 săptămâni). Se indică numărul de găini per baterie (maximum 6 000 de găini). Sunt indicate criteriile pentru amenajarea interioară și exterioară a bateriilor. Bateriile trebuie prevăzute cu ferestre care să permită trecerea luminii naturale, la care se adaugă lumină artificială pentru cel mult șaisprezece ore de luminozitate pe zi și o perioadă de odihnă pe timp de noapte de cel puțin 8 ore. Trapele de ieșire cu o lungime minimă de 4 metri la 100 m2 de suprafață facilitează accesul păsărilor de curte la pășuni. Densitatea în baterii este de 9 găini per m2.

Subrubrica 5.3.2 și 5.7.2 „Pășunile”

Descrierea pășunilor nu figura în caietul de sarcini în vigoare. În general, pășunile trebuie să fie de tip ierbos, cu copaci, fiind reprezentate de pajiști permanente. Sunt prezentate detalii privind plantarea suprafețelor (tipuri de gard viu, tipuri și număr de arbori), acestea din urmă fiind diferite în cazul păsărilor de curte pentru carne și al găinilor. Pentru fiecare specie, se indică o suprafață minimă de pășune pentru fiecare pasăre, care se modifică începând cu data preluării parțiale pentru păsările de tipul puicuță îngrășată, clapon și clapon mic. Se adaugă o perioadă de vid sanitar care trebuie respectată între fiecare lot, precum și modalitățile de întreținere a pășunilor.

Subrubrica 5.4 și 5.8 „Hrănire”

Secțiunea privind hrană a fost revizuită integral și completată, pentru a se face distincția între păsările de curte pentru carne și găini.

Pentru păsările de curte pentru carne:

Procentul de cereale se modifică de la 75 % la 70 % din cantitatea de formulă nutritivă.

Acest prag este completat de o listă de materii prime care pot fi utilizate în hrana distribuită. Un tabel prezintă vârsta păsărilor de curte la începutul perioadei de îngrășare. În cele din urmă, se adaugă furnizarea de pietriș (pietricele mici distribuite păsărilor de curte pentru a stimula mărunțirea alimentelor în pipotă), pe care păsările de curte, începând cu vârsta de 4 săptămâni, să-l poată ciuguli.

Pentru găini:

Prezenta parte a fost adăugată. Se adaugă praguri minime de 60 % pentru cereale și derivați ai cerealelor și de 5 % pentru minerale, împreună cu o listă de materii prime furajere autorizate.

Subrubrica 5.9, „Condiție de preluare, transport și sacrificare”:

Această subrubrică înlocuiește rubrica „prelucrare”. A fost adăugat un termen de 5 ore în care animalele nu sunt hrănite. Din grijă pentru bunăstarea animalelor, a fost stabilită o limită de timp de maximum 12 ore între preluare și sacrificare, cu o durată a transportului care să nu depășească 3 ore. De asemenea, a fost adăugată o perioadă de recuperare la abator de 30 de minute.

A fost desființat subcapitolul „Prelucrare”, deoarece prelucrarea nu se realizează numai în aria geografică și au fost eliminate condițiile de sacrificare ante-mortem. De asemenea, se elimină capitolul privind formarea crescătorilor și capitolul privind interzicerea creșterii altor păsări de curte decât cele stabilite de grupul sau grupurile beneficiare.

Rubrica „Legătura”

Capitolul „Legătura cu originea geografică” din caietul de sarcini în vigoare a fost revizuit în mod substanțial. Acesta a fost reorganizat în trei părți pentru a distinge caracteristicile specifice ale ariei geografice, ale produsului și ale legăturii cauzale. Formularea este mai succintă și au fost eliminate numeroase ilustrații și trimiteri istorice.

Rubrica „Aria geografică”

Modificarea arealului survine în principal ca urmare a modificărilor administrative rezultate în urma fuziunilor sau a omisiunii unor comune în definirea arealului din caietul de sarcini în vigoare.

Caietul de sarcini prevede că creșterea trebuie să aibă loc în aria geografică și că ea începe:

— În cazul păsărilor de curte pentru carne, în termen de cel mult 3 zile de la sosirea puilor la crescător;

— În cazul găinilor, în termen de cel mult 22 de săptămâni de la sosirea puicuțelor în adăpostul pentru ouat.

Rubrica „Elemente care dovedesc că produsul este originar din aria geografică delimitată”

Se adaugă următoarele părți:

— Categoria de operatori care își desfășoară activitatea în aria geografică,

— Declarația de identificare în vederea autorizării operatorilor înainte de începerea activității în cauză;

— A fost adăugat un tabel privind trasabilitatea ascendentă și descendentă.

Rubrica „Etichetare”

Se elimină paragraful în vigoare și se înlocuiește cu o frază care indică elementele obligatorii de reglementare.

De asemenea, au fost efectuate modificări de formulare la următoarelor rubrici:

La rubrica „Serviciul competent al statului membru”, au fost adăugate coordonatele Institutului Național pentru Calitate și Origine (INAO) ca serviciu competent al statului membru, în conformitate cu Regulamentul (UE) nr. 1151/2012.

La rubrica „Grupul solicitant”, sunt indicate datele de contact ale SYVOL QUALIMAINE și forma sa juridică.

La rubrica „Organismul de control”, sunt menționate de acum înainte datele de contact ale autorităților competente în materie de control din Franța: Institutul Național pentru Calitate și Origine (INAO) și Direcția Generală Concurență, Consum și Combaterea Fraudei (DGCCRF). Denumirea și coordonatele organismului de certificare pot fi consultate pe site-ul INAO și în baza de date a Comisiei Europene.

Rubrica „Cerințe naționale” este prezentată sub forma unui tabel care cuprinde principalele puncte care trebuie verificate și metoda de evaluare a acestora.

Documentul unic pentru IGP „Volailles du Maine” constă în prezent în cererea de înregistrare a acestui produs depusă în temeiul articolului 17 din Regulamentul (CEE) nr. 2081/92 al Consiliului.

Acest document a fost revizuit în mod substanțial, la toate rubricile, pentru a corespunde anexei I la Regulamentul de punere în aplicare (UE) nr. 668/2014 al Comisiei de stabilire a normelor de aplicare a Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare.

Prin urmare, modificările standard aprobate presupun modificarea tuturor rubricilor din documentul unic.

Toate modificările descrise și justificate nu includ o modificare a denumirii indicației geografice protejate sau o modificare a utilizării indicației geografice protejate, nu sunt susceptibile să distrugă legătura menționată la articolul 5 alineatul (2) litera (b) și nu conduc la noi restricții privind comercializarea produsului. Prin urmare, aceste modificări corespund definiției unei modificări standard.

Această indicație geografică protejată, înregistrată în temeiul Regulamentului (CE) nr. 1107/96 din 12 iunie 1996, nu dispunea de un document unic, ci de o fișă care sintetiza informațiile esențiale, inclusiv autoritățile competente din statul membru, grupul solicitant, denumirea produsului, tipul de produs și o descriere a caietului de sarcini al produsului. Prin urmare, acest document se înlocuiește cu documentul unic.

DOCUMENT UNIC

„Volailles du Maine”

Nr. UE: PGI-FR-0148-AM01- 28.9.2022

DOP ( ) IGP (X)

1. Denumirea (denumirile)

„Volailles du Maine”

2. Statul membru sau țara terță

Franța

3. Descrierea produsului agricol sau alimentar

3.1. Tipul de produs

Clasa 1.1. Carne și organe comestibile proaspete

3.2. Descrierea produsului căruia i se aplică denumirea de la punctul 1

„Volailles du Maine” se prezintă sub formă de carne crudă, proaspătă sau congelată:

— carcase (cu sau fără organe),

— carne tranșată;

— bucăți de carne tranșată;

— organe comestibile.

Acestea aparțin următoarelor familii și tipuri:

— Gallus: pui, puicuță îngrășată, clapon, clapon mic, găină,

— Numida meleagris: bibilică, clapon de bibilică,

— Meleagris gallopavo: curcă,

— Cairina muschata: rață,

— Anser anser: gâscă.

Carnea „Volailles du Maine” reprezintă, în cazul păsărilor de curte pentru carne, o carne de pasăre cu vârful sternului flexibil (neosificat) de tip carne pentru fript sau prăjit și, în cazul găinilor, o carne de pasăre cu vârful sternului rigid (osificat) pentru înăbușit, conservat sau fiert.

„Volailles du Maine” prezintă următoarele caracteristici:

— Conformația este bună.

— Oasele sunt rezistente.

— Carnea este fermă, pieptul bine dezvoltat, larg, lung și cărnos, iar pulpele sunt cărnoase, mai puțin în cazul găinilor.

— Clasa de grăsime: Producție Clasa de grăsime Pui, curcan pentru friptură, curcan tranșat Strat subțire de grăsime pe piept, spate și pulpe Bibilică Strat foarte subțire de grăsime pe piept, spate și pulpe Clapon, clapon mic, puicuță îngrășată și clapon de bibilică Strat gros de grăsime pe piept, spate și pulpe Gâscă Strat de grăsime moderat spre gros pe piept, spate și pulpe Rață Strat moderat de grăsime pe piept, spate și pulpe Găină Strat moderat de grăsime pe piept, spate și pulpe

Produsul „Volailles du Maine” îndeplinește următoarele criterii de calitate:

— în cazul carcaselor: clasa A și greutatea minimă: Greutatea minimă eviscerată fără organe comestibile (g) Greutatea minimă fără intestine (g) Pui 950 – 81 /84 de zile 1 150 – 100 de zile 1 300 – 81 /84 de zile 1 500 – 100 de zile Găină 900 - Clapon 2 400 2 900 Clapon mic 1 600 2 000 Puicuță îngrășată 1 550 1 900 Bibilică 800 1 100 Clapon de bibilică 1 300 1 800 Curcan pentru friptură 2 300 – femele 3 100 – masculi 2 700 – femele 3 600 – masculi Curcan tranșat 2 800 – femele 4 100 – masculi – Rață 1 250 – femele 2 300 – masculi 2 900 – femele 1 600 – masculi Gâscă 2 700 3 100

— în cazul cărnii tranșate și bucăților de carne tranșată: clasa A și prelevate din carcase care respectă greutatea minimă

— în cazul organelor comestibile (ficat, pipotă, inimă): integritate păstrată, culoare uniformă.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Cantitatea de hrană administrată, calculată ca medie ponderată, conține, în etapa de îngrășare a păsărilor de curte pentru carne, cel puțin 70 % cereale și produse derivate.

În cazul găinilor, hrana administrată conține cel puțin 60 % cereale și produse derivate și 5 % minerale.

3.4. Etape specifice ale producției care trebuie să se desfășoare în aria geografică delimitată

În aria geografică se desfășoară următoarele operațiuni: creșterea păsărilor de curte.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Pe etichetă figurează, în același câmp vizual, denumirea „Volailles du Maine” și simbolul IGP al Uniunii Europene.

4. Delimitarea concisă a ariei geografice

Aria geografică pentru produsul „Volailles du Maine” este delimitată în funcție de criterii climatice și istorice. Zona cuprinde departamentele Sarthe și Mayenne și zonele adiacente drenate de bazinul râului Maine și de toți afluenții săi: Loir, Sarthe și Mayenne, precum și cursurile de apă care le unesc.

— Departamentele Sarthe (72) și Mayenne (53) în întregime

— Eure-et-Loir (28): — Cantoane: Nogent-le-Rotrou. — Comunele: Authon-du-Perche, Beaumont-les-Autels, Béthonvilliers, Chapelle-Guillaume, Chapelle-Royale, Charbonnières Coudray-au-Perche, Frazé, Friaize, La Bazoche-Gouet, Le Thieulin, Les Autels-Villevillon, Les Étilleux, Luigny Miermaigne, Montigny-le-Chartif, Moulhard, Saint-Bomer.

— Indre-et-Loire (37): — Cantoane: Château-Renault, Langeais, Saint-Cyr-sur-Loire, Vouvray — Comunele: Neuillé-le-Lierre, Noizay, Tours (numai în partea de nord a Loarei)

— Loir-et-Cher (41): — Cantoane: Montoire-sur-le-Loir, Perche, Vendôme. — Comunele: Épiais, Oucques La Nouvelle, Rhodon.

— Maine-et-Loire (49): — Cantoane: Angers, Angers 2, Angers 3, Angers 4, Angers 5, Angers 6, Angers 7, Beaufort-en-Anjou, Longué-Jumelles, Segré-en-Anjou Bleu, Tiercé. — Comunele: Bécon-les-Granits, Champtocé-sur-Loire, Erdre-en-Anjou (teritoriul fostei comune La Pouèze), Ingrandes-Le Fresne sur Loire, La Possonnière, Les Ponts-de-Cé (numai în partea de nord a Loarei), Saint-Augustin-des-Bois, Saint-Georges-sur-Loire, Saint-Germain-des-Prés, Saint-Sigismond, Saumur (numai în partea de nord a Loarei),Val d'Erdre Auxence.

— Orne (61): — Cantoane: Alençon, Alençon 1, Alençon 2, Bagnoles de l'Orne Normandie, Bretoncelles, Ceton, Damigny, Écouves, L'Aigle, Mortagne-au-Perche, Tourouvre au Perche, — Comunele: Aube, Aunou-sur-Orne, Avrilly, Bagnoles de l'Orne Normandie (teritoriul fostei comune Saint-Michel-des-Andaines), Beaufai, Beauvain, Belfonds, Boitron, Chahains, Chailloué, Champsecret Domfront en Poiraie, Écorcei, Fay, Godisson, Joué-du-Bois, L'Orée-d'Écouves, La Chapelle-près-Sées, La Chaux, La Ferrière-Béchet, La Ferté Macé, La Lande-de-Goult, La Motte-Fouquet, Le Bouillon, Le Cercueil, Le Champ-de-la-Pierre, Le Ménil-Scelleur, Les Monts d'Andaine, Lonlay-l'Abbaye, Lonlay-le-Tesson, Macé Magny-le-Désert, Mahéru, Méhoudin, Mortrée, Neauphe-sous-Essai, Rai, Rouperroux, Saint-Bômer-les-Forges, Saint-Brice, Saint-Clair-de-Halouze, Saint-Ellier-les-Bois, Saint-Gervais-du-Perron, Saint-Gilles-des-Marais, Saint-Martin-des-Landes, Saint-Martin-l'Aiguillon, Saint-Ouen-le-Brisoult, Saint-Patrice-du-Désert, Saint-Pierre-des-Loges, Saint-Sauveur-de-Carrouges, Saint-Symphorien-des-Bruyères, Sainte-Marguerite-de-Carrouges, Sainte-Marie-la-Robert, Sées, Tanville.

5. Legătura cu aria geografică

Legătura care stă la baza IGP „Volailles du Maine” se bazează pe factori naturali și umani din regiunea Maine, care determină producția de păsări de curte cu caracteristici specifice (găini, pui, curcani, rațe, bibilici, puicuțe, claponi și gâște). Aceste caracteristici au permis producției respective să-și construiască și să-și consolideze reputația de-a lungul timpului.

Aria geografică cuprinde departamentele Sarthe, Mayenne și anumite sectoare limitrofe acestor două departamente. Aceasta corespunde mai mult sau mai puțin provinciei istorice Maine.

Aria geografică a IGP „Volailles du Maine” este o regiune de contact și de tranziție între diferite formațiuni geologice. Partea vestică, care corespunde limitei de est a Masivului Armorican, se caracterizează prin soluri acide dezvoltate pe șisturi precambriene și prezintă un relief ușor deluros. Partea de nord, în pantă ușoară, are soluri mai adânci, cu o bună capacitate de înmagazinare a apei. Partea de est, care corespunde suprapunerii masivului Armorican cu formațiunile secundare ale bazinului parizian, este o zonă intermediară, cu soluri nisipoase și calcaroase. La sud se află o zonă aluvionară, care își are originea într-o rețea hidrografică naturală densă, în jurul afluenților râului Maine. Altitudinea este, în general, cuprinsă între 25 și 100 de metri. Vârful muntelui Avaloirs este punctul cel mai înalt din zonă, cu o altitudine de 416 metri.

Prin urmare, teritoriul are, în general, două tipuri principale de sol: soluri cu tendință acidă, foarte potrivite pentru valorificarea pajiștilor naturale, precum și soluri calcaroase, adecvate pentru cultivarea cerealelor.

Aria geografică este caracterizată printr-o climă temperat-oceanică, cu precipitații relativ omogene (între 650 și 800 mm/m2) și variații mici de temperatură între anotimpuri. Temperatura medie lunară este uniformă și variază între 4 și 18 °C. Variațiile de temperatură între anotimpuri, dar și între zi și noapte sunt destul de reduse.

Această climă, blândă în general și cu puține fenomene climatice extreme (fără schimbări bruște de temperatură, precipitații sau nivel de însorire), favorizează prezența pe scară largă a păsărilor de curte în aer liber.

Aria geografică prezintă o rețea hidrologică naturală densă. Aceasta este formată din trei mari râuri, și anume Mayenne, Sarthe și principalul său afluent, Loir. Râurile garantează o alimentare cu apă în zonă fără riscuri de penurie. Aceste râuri își încheie cursul pentru a forma râul Maine la nord de Angers. Maine se varsă în Loara, marcând astfel limita sudică a ariei.

Aria geografică a produsului „Volailles du Maine” este, în mod tradițional, o regiune de cultură mixtă și de creștere a animalelor, în care păsările de curte ocupă un loc special. Tradițiile de creștere a animalelor din această regiune sunt încă prezente și se caracterizează, în special, prin priceperea tradițională în ceea ce privește utilizarea pășunilor ca punct central pentru creșterea păsărilor de curte din Maine. În perioada de îngrășare, producătorii oferă astfel păsărilor de curte pășuni întinse cu iarbă și copaci, de la ora 9 dimineața până la căderea nopții. Păsările de curte sunt hrănite în principal cu cereale. De asemenea, există și o fază de finisare pentru păsările de curte destinate consumului de sărbători și pentru puii cu vârsta de peste 100 de zile.

Încă din 1960, crescătorii de animale din bazinul râului Maine se numărau printre deschizătorii de drumuri în ceea ce privește calitatea păsărilor de curte. Ei au elaborat caiete de sarcini verificate de o structură independentă pentru diferitele specii de păsări de curte, pentru a răspunde nevoilor consumatorilor din mediul urban, în căutare de păsări de curte de calitate, și au adăugat alte două producții câteva decenii mai târziu: clapon de bibilică și clapon mic. Caietele de sarcini ale produsului „Volailles du Maine” prevedeau deja la momentul respectiv obligația de a scoate păsările la aer.

În plus, dimensiunea redusă a fermelor și a efectivelor a permis agricultorilor să mențină o legătură între oameni și animale. La fel ca predecesorii lor, crescătorii de animale din zilele noastre dispun de cunoștințele tehnice necesare pentru buna gestionare a fermelor. Această experiență, dobândită de-a lungul anilor, a permis menținerea pe termen lung a producției de păsări de curte de calitate, dezvoltând-o în același timp și realizând progrese pentru a ține seama de anumite așteptări societale, cum ar fi bunăstarea animalelor.

Astfel, „Volailles du Maine” beneficiază de o serie de parametri naturali care permit utilizarea și explorarea pe deplin a pășunilor în aer liber.

Relieful ușor deluros și solurile în general umede, cu tendință acidă, formează pășuni ușor de explorat, ajutând astfel păsările de curte să găsească hrană suplimentară, cum ar fi iarba, dar și râme sau insecte care se găsesc pe pășuni.

Apa provenită din precipitații, dar și din rețeaua hidrografică, în cantități suficiente și prezentă pe tot parcursul anului, permite producția regulată de culturi și cereale, care reprezintă baza istorică neschimbată a hranei păsărilor „Volailles du Maine”. În plus, această resursă regulată de apă a favorizat și favorizează în continuare stabilirea plantelor perene, cum ar fi arborii și gardurile vii. Acestea din urmă stimulează păsările de curte să exploreze pășunile și oferă, de asemenea, adăpost pe pășuni și protecție împotriva eventualilor prădători.

Clima temperat-oceanică este favorabilă creșterii ierbii pe tot parcursul anului, dar și scoaterii animalelor în aer liber, de la ora 9 dimineața până la înserat, indiferent de anotimp.

Toate speciile de păsări „Volailles du Maine” au o conformație bună, oase rezistente, carne fermă, piept bine dezvoltat, larg, lung și cărnos, pulpe cărnoase (cu excepția găinilor, în cazul ultimului criteriu).

Gradul de acoperire cu grăsime al acestora permite, de asemenea, obținerea:

— de pui și curcani cu un strat subțire de grăsime pe piept, pe spate și pe pulpe;

— de bibilici cu un strat foarte subțire de grăsime pe piept, pe spate și pe pulpe;

— de claponi, claponi mici, puicuțe și claponi de bibilică cu un strat gros de grăsime pe piept, pe spate și pe pulpe;

— de gâște cu un strat de grăsime moderat până la gros pe piept, pe spate și pe pulpe;

— de rațe și găini cu un strat moderat de grăsime pe piept, pe spate și pe pulpe.

Puii, curcanii, bibilicile, claponii, claponii mici, puicuțele, claponii de bibilică, gâștele și rațele „Volailles du Maine” se caracterizează prin carcase cu vârful sternului flexibil (neosificat), iar găinile, prin carcase cu vârful sternului rigid (osificat).

Priceperea crescătorilor de animale din Maine se axează pe:

— utilizarea unor tulpini cu dezvoltare lentă, care permit creșterea îndelungată;

— gestionarea optimizată a pășunilor, cu păsări de curte a căror ieșire în aer liber este stimulată de condițiile climatice și de mediul exterior favorabil;

— furaje pe bază de cereale.

Aceste metode vechi de creștere a animalelor, care sunt încă folosite și în zilele noastre, au stat la baza reputației produsului „Volailles du Maine”.

Mulți scriitori (Racine, Scarron) sau gastronomi (Grimaud de la Reynière, Brillat-Savarin) au confirmat calitatea produsului „Volailles du Maine”. În 1668, Racine, scriitor francez celebru, scria în „Împricinații”: „Că a mâncat acolo un clapon bun din Maine”, dar calitatea găinilor, a puilor de boabe, a curcanilor, a gâștelor etc. nu era mai prejos. Ludovic al XIV-lea, Colbert și Madame de Sévigné și-au exprimat încântarea față de aceste produse.

În secolele al XVIII-lea și al XIX-lea, reputația păsărilor de curte din Maine o egala pe cea a celor din Bresse, după cum atestă referințele istorice.

Între anii 1950 și 1980, în regiunea Maine existau numeroase piețe cu animale vii, cele mai importante fiind cele din Mans, La Flèche, Loué și Château-Gontier. Aceste piețe, foarte cunoscute, atrăgeau cumpărători din toată Franța, dar și din țări învecinate, cum ar fi Belgia.

Producția de păsări de curte pe pășuni în regiunea Maine reprezintă și astăzi 20 % din valoarea producției agricole din regiune și, pe de altă parte, aproximativ 20 % din producția de păsări de curte cu certificate de calitate și care sunt originare din Franța, ceea ce face din această regiune una dintre cele mai mari zone de producție din țară.

Trimitere la publicarea caietului de sarcini

https://info.agriculture.gouv.fr/gedei/site/bo-agri/document_administratif-78268bb4-b7f5-43e3-878e-b93def80193d

(1) JO L 179, 19.6.2014, p. 17.